梅尧臣
答张子卿秀才
茫茫九土中，天网该时秀。
有凤不收罗，有麟不获狩。
贤豪为咨嗟，都邑诵琼琇。
而我当是时，欲见恨未遘。
忽过广平居，遇子乃邂逅。
怀中二新篇，幸出洗昏瞀。
一美韩公子，一语南方寇，
铿然青琅玕，交戛风雨骤。
辄用告众多，亦未甚便售。
固知至珍物，不入市井贸。
昨朝惊扉鸣，始悟子来扣。
钜编高贮襟，细卷仍函袖。
麻衣踏犀靴，再拜谨以授。
因之重感怆，世德实有旧。
文体古为徒，家声喜能又。
其间赞愚辞，愧累将恐诟。
摩拂李杜光，诚与日月斗。
退之心伏降，安得此孤陋。
岂能造春荣，岂解易星宿。
一身犹寒饥，生未饱蔾豆。
高高河汉流，肯下借湔漱。
虫鱼傥无施，捉撮不乖缪。
聊此慰穷愁，文章终莫就。
庭前枯石榴，寒雀并清昼。
逍遥独咏歌，寄翼与报酬。